गुजरात में कोविड-19 के 3,794 नए मामले, सात अप्रैल के बाद सबसे कम
गुजरात में रविवार को कोविड-19 के 3,794 नए मामले सामने आए जोकि सात अप्रैल के बाद सबसे कम हैं। इस दौरान 53 मरीजों की मौत होने से राज्य में इस महामारी से मरने वालों की संख्या बढ़कर 9,576 हो गयी।
अहमदाबाद। गुजरात में रविवार को कोविड-19 के 3,794 नए मामले सामने आए जोकि सात अप्रैल के बाद सबसे कम हैं। इस दौरान 53 मरीजों की मौत होने से राज्य में इस महामारी से मरने वालों की संख्या बढ़कर 9,576 हो गयी। गुजरात के स्वास्थ्य विभाग ने एक विज्ञप्ति जारी कर इस बात की जानकारी दी। राज्य में कोविड-19 से एक दिन में 53 मरीजों की मौत हुई जोकि 11 अप्रैल के बाद सबसे कम है।नए मामलों के सामने आने के साथ ही कुल संक्रमितों की संख्या बढ़कर 7,88,470 हो गयी, इनमें से 7,03,760 लोग इस जानलेवा वायरस को मात दे चुके हैं। गुजरात में कोविड-19 से ठीक होने की दर भी बढ़कर 89.26 प्रतिशत हो गयी है।राज्य में कोविड-19 के उपचाराधीन मरीजों की संख्या घटकर 75,134 हो गयी है। इस दौरान अहमदाबाद में कोरोना वायरस संक्रमण के सर्वाधिक 569 नए मामले सामने आए। इसके बाद वडोदरा में 499, सूरत में 445, राजकोट में 303, जामनगर में 156, जूनागढ़ में 134 और गांधीनगर में 76 नए मामले सामने आए हैं।वहीं कोविड-19 से अहमदाबाद और सूरत में सात-सात लोगों की मौत हुई। इसके बाद वडोदरा और जामनगर में पांच-पांच जबकि राजकोट में चार तथा जूनागढ़ में दो लोगों ने इस जानलेवा वायरस के संक्रमण से दम तोड़ दिया। गुजरात में अब तक कोविड रोधी टीके की 1,53,83,860 खुराक लोगों को दी जा चुकी हैं। राज्य में 39,08,225 लोग टीके की दोनों खुराक ले चुके हैं।